CELEX: 32019R0499
Language: lt
Date: 2019-03-25 00:00:00
Title: 2019 m. kovo 25 d. Europos Parlamento ir Tarybos reglamentas (ES) 2019/499, kuriuo nustatomos nuostatos dėl judumo mokymosi tikslais veiklos pagal Reglamentu (ES) Nr. 1288/2013 sukurtą programą „Erasmus+“ tolesnio vykdymo Jungtinei Karalystei išstojus iš Sąjungos

27.3.2019   
               
               
                  LT
               
               
                  Europos Sąjungos oficialusis leidinys
               
               
                  LI 85/32
               
            
         EUROPOS PARLAMENTO IR TARYBOS REGLAMENTAS (ES) 2019/499
         2019 m. kovo 25 d.
         kuriuo nustatomos nuostatos dėl judumo mokymosi tikslais veiklos pagal Reglamentu (ES) Nr. 1288/2013 sukurtą programą „Erasmus+“ tolesnio vykdymo Jungtinei Karalystei išstojus iš Sąjungos
         EUROPOS PARLAMENTAS IR EUROPOS SĄJUNGOS TARYBA,
         atsižvelgdami į Sutartį dėl Europos Sąjungos veikimo, ypač į jos 165 straipsnio 4 dalį ir 166 straipsnio 4 dalį,
         atsižvelgdami į Europos Komisijos pasiūlymą,
         teisėkūros procedūra priimamo akto projektą perdavus nacionaliniams parlamentams,
         atsižvelgdami į Europos ekonomikos ir socialinių reikalų komiteto nuomonę (1),
         pasikonsultavę su Regionų komitetu,
         laikydamiesi įprastos teisėkūros procedūros (2),
         kadangi:
         
                     (1)
                  
                  
                     2017 m. kovo 29 d. Jungtinė Karalystė pranešė apie savo ketinimą išstoti iš Sąjungos pagal Europos Sąjungos sutarties (toliau – ES sutartis) 50 straipsnį. Sutartys Jungtinei Karalystei nebebus taikomos nuo Susitarimo dėl išstojimo įsigaliojimo dienos arba, jei tokio susitarimo nebus, praėjus dvejiems metams po to pranešimo gavimo, t. y. nuo 2019 m. kovo 30 d., nebent Europos Vadovų Taryba, susitarusi su Jungtine Karalyste, vieningai nuspręstų tą terminą pratęsti;
                  
               
                     (2)
                  
                  
                     išstojimas numatytas programos „Erasmus+“, kurioje dalyvauja ir Jungtinė Karalystė, 2014–2020 m. programavimo laikotarpiu;
                  
               
                     (3)
                  
                  
                     programa „Erasmus+“ sukuriama ir reglamentuojama Europos Parlamento ir Tarybos reglamentu (ES) Nr. 1288/2013 (3). Šiame reglamente turėtų būti nustatytos taisyklės, kurios leistų toliau vykdyti pagal Reglamentą (ES) Nr. 1288/2013 jau prisiimtus teisinius įsipareigojimus, susijusius su vykdoma judumo mokymosi tikslais veikla, kurioje dalyvauja ir Jungtinė Karalystė, šiai išstojus iš Sąjungos;
                  
               
                     (4)
                  
                  
                     nuo tos dienos, kurią Sutartys nebebus taikomos Jungtinei Karalystei, Jungtinė Karalystė nebebus programos šalis, kaip apibrėžta Reglamento (ES) Nr. 1288/2013 24 straipsnio 1 dalyje. Siekiant išvengti dabartinių „Erasmus+“ dalyvių judumo mokymosi tikslais veiklos pertrūkių, reikėtų pakeisti pagal programą „Erasmus+“ vykdomos judumo mokymosi tikslais veiklos atitikties reikalavimams taisykles;
                  
               
                     (5)
                  
                  
                     kad dabartinė judumo mokymosi tikslais veikla toliau būtų finansuojama iš Sąjungos biudžeto, Komisija ir Jungtinė Karalystė turėtų susitarti dėl tos veiklos kontrolės ir audito. Jeigu reikiamos kontrolės ir audito atlikti neįmanoma, tai turėtų būti laikoma rimtu valdymo ir kontrolės sistemos pažeidimu;
                  
               
                     (6)
                  
                  
                     kadangi šio reglamento tikslo, t. y. leisti tęsti vykdomą judumo mokymosi tikslais veiklą, kurioje dalyvauja Jungtinė Karalystė, prasidėjusią ne vėliau nei tą dieną, kurią Sutartys nustoja būti taikomos Jungtinei Karalystei, valstybės narės negali deramai pasiekti, o dėl jo masto ir poveikio tų tikslų būtų geriau siekti Sąjungos lygmeniu, Sąjunga gali patvirtinti priemones laikydamasi ES sutarties 5 straipsnyje nustatyto subsidiarumo principo. Pagal tame straipsnyje nustatytą proporcingumo principą šiuo reglamentu neviršijama to, kas būtina nurodytam tikslui pasiekti;
                  
               
                     (7)
                  
                  
                     kadangi, nesudarius susitarimo dėl išstojimo ar nepratęsus dvejų metų laikotarpio po Jungtinės Karalystės pranešimo dėl išstojimo iš Sąjungos, Sutartys nustos būti taikomos Jungtinei Karalystei nuo 2019 m. kovo 30 d. ir kadangi prieš Jungtinės Karalystės išstojimo iš Sąjungos datą būtina užtikrinti pagal programą „Erasmus+“ vykdomos judumo mokymosi tikslais veiklos tęstinumą, būtina taikyti išimtį prie ES sutarties, Sutarties dėl Europos Sąjungos veikimo ir Europos atominės energijos bendrijos steigimo sutarties pridėto Protokolo Nr. 1 dėl nacionalinių parlamentų vaidmens Europos Sąjungoje 4 straipsnyje nustatytam aštuonių savaičių laikotarpiui;
                  
               
                     (8)
                  
                  
                     reglamentas turėtų įsigalioti skubos tvarka kitą dieną po jo paskelbimo Europos Sąjungos oficialiajame leidinyje ir turėtų būti taikomas nuo tos dienos, kurią Sutartys nustoja būti taikomos Jungtinei Karalystei, nebent su Jungtine Karalyste sudarytas Susitarimas dėl išstojimo įsigaliotų iki tos datos,
                  
               PRIĖMĖ ŠĮ REGLAMENTĄ:
         
            1 straipsnis
            Dalykas ir taikymo sritis
            Šiame reglamente išdėstomos nuostatos dėl judumo mokymosi tikslais veiklos, kaip nurodyta Reglamento (ES) Nr. 1288/2013 7 ir 13 straipsniuose, kuri yra vykdoma Jungtinėje Karalystėje arba kurioje dalyvauja subjektai ar dalyviai iš Jungtinės Karalystės ir kuri prasidėjo ne vėliau nei tą dieną, kurią Sutartys nustoja būti taikomos Jungtinei Karalystei, tolesnio vykdymo.
         
         
            2 straipsnis
            Atitiktis reikalavimams
            
               1.   1 straipsnyje nurodyta judumo mokymosi tikslais veikla toliau bus laikoma atitinkanti finansavimo reikalavimus.
            
            
               2.   Reglamento (ES) Nr. 1288/2013 nuostatų taikymo tikslais ir jo įgyvendinimo aktų, kurių reikia, kad būtų galima įgyvendinti 1 dalį, Jungtinė Karalystė laikoma valstybe nare pagal šį reglamentą.
               Tačiau Jungtinės Karalystės atstovai nedalyvauja Reglamento (ES) Nr. 1288/2013 36 straipsnyje nurodyto komiteto veikloje.
            
         
         
            3 straipsnis
            Kontrolė ir auditas
            Komisija ir Jungtinės Karalystės valdžios institucijos susitaria dėl 1 straipsnyje nurodytos judumo mokymosi tikslais veiklos kontrolės ir audito taisyklių taikymo. Kontrolė ir auditas turi apimti visą judumo mokymosi tikslais veiklos ir susijusių tolesnių veiksmų laikotarpį.
            Jeigu negalima atlikti programos „Erasmus+“ reikiamos kontrolės ir audito Jungtinėje Karalystėje, tai laikoma rimtu svarbiausių pareigų įgyvendinant teisinius Komisijos ir Jungtinės Karalystės nacionalinės agentūros įsipareigojimus pažeidimu.
         
         
            4 straipsnis
            Įsigaliojimas ir taikymas
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
            Jis taikomas nuo dienos, einančios po dienos, kurią pagal ES sutarties 50 straipsnio 3 dalį Sutartys nustoja galioti Jungtinei Karalystei.
            Tačiau šis reglamentas netaikomas, jeigu iki šio straipsnio antrojoje pastraipoje numatytos dienos bus įsigaliojęs pagal ES sutarties 50 straipsnio 2 dalį su Jungtine Karalyste sudarytas susitarimas dėl išstojimo.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Strasbūre 2019 m. kovo 25 d.
            
               
                  Europos Parlamento vardu
               
               
                  Pirmininkas
               
               A. TAJANI
            
            
               
                  Tarybos vardu
               
               
                  Pirmininkas
               
               G. CIAMBA
            
         
         
            (1)  2019 m. vasario 20 d. nuomonė (dar nepaskelbta Oficialiajame leidinyje).
         
            (2)  2019 m. kovo 13 d. Europos Parlamento pozicija (dar nepaskelbta Oficialiajame leidinyje) ir 2019 m. kovo 19 d. Tarybos sprendimas.
         
            (3)  2013 m. gruodžio 11 d. Europos Parlamento ir Tarybos reglamentas (ES) Nr. 1288/2013, kuriuo sukuriama Sąjungos švietimo, mokymo, jaunimo ir sporto programa „Erasmus+“ ir kuriuo panaikinami sprendimai Nr. 1719/2006/EB, Nr. 1720/2006/EB ir Nr. 1298/2008/EB (OL L 347, 2013 12 20, p. 50).